༄༅།  ། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་རྣམས་ལ་ཞུ་བའི་འཕྲིན་ཡིག་བཞུགས་སོ།  ། ༄༅།  ། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་རྣམས་ལ་ཞུ་བའི་འཕྲིན་ཡིགབླ་མ་དང་འཇམ་པའི་དབྱངས་ལ་ཕྱག་འཚལ་ལོ།  ། བརྩེ་བ་དང་ལྡན་གཞན་ལ་ཕན་དགོངས་ཤེས་བྱ་ཀུན་ལ་སྒྲིབ་པ་དང་བྲལ་ཡེ་ཤེས་མངའ༑ ༑ མཁའ་ལྟར་རྣམ་དག་ཉེ་བར་ཞི་ལ་ལྷུན་གྱིས་གྲུབ་པས་དགོས་འདོད་འབྱུང་བའི་ཕྲིན་ལས་ཅན།  ། གང་ཞིག་རྟག་ཏུ་ཕོངས་པ་ཀུན་སྐྱོབ་འཇིག་རྟེན་སྤྱོད་པ་དག་ལས་རྣམ་གྲོལ་བ།  ། གསོལ་བ་བཏབ་ན་བསླུ་བ་མེད་ལྡན་(《¡¶ལུ》¡པ་)རྒྱལ་དང་དེ་སྲས་རྣམས་ལ་འཕྲིན་འདི་ཞུ།  ། བདེ་བྱེད་ཚངས་དབང་ལྷར་བཅས་འཇིག་རྟེན་གྱིས།  ། གང་གི་སྙན་པ་ས་གསུམ་རབ་བསྒྲགས་པ།  ། འགྲོ་བའི་བླ་མ་ཐམས་ཅད་མཁྱེན་པ་ཡི།  ། ཞབས་པད་དྲི་མ་མེད་ལ་ཕྱག་འཚལ་ལོ།  ། སྭ་སྟི་ཐུགས་རྗེའི་སྤྱན་ལྡན་པ།  ། ཐམས་ཅད་གཟིགས་པའི་ཡེ་ཤེས་ཅན།  ། འཇིག་རྟེན་མངོན་སུམ་གཟིགས་པ་ལ།  ། མགོན་པོ་བདག་ནི་ཞུ་བར་འཚལ།  ཁྱེད་ཀྱིས་དང་པོར་བྱང་ཆུབ་ཐུགས།  ། གཞན་གྱི་དོན་སླད་ཁོ་ནར་བསྐྱེད།  ། དེ་རྗེས་བརྩོན་པས་གྲངས་མེད་གསུམ།  ། ལུས་དང་སྲོག་ལ་ལྟོས་མེད་བསྒྲུབས།  ། དེ་ནས་བྱང་ཆུབ་སྙིང་པོར་ཁྱོད༑ ༑ བྱང་ཆུབ་དམ་པ་བརྙེས་མཛད་དེ།  ། རྣམ་གྲོལ་ཆོས་ཀྱི་འཁོར་ལོ་ནི།  ། རྨད་བྱུང་དམ་པ་རབ་བསྐོར་ནས།  ། དེ་ནས་ཁྱོད་ཀྱིས་དམ་པའི་ཆོས།  ། འཕགས་པའི་དགེ་འདུན་ཀུན་བསྡུས་ཏེ།  ། ང་ནི་མྱ་ངན་འདས་གྱུར་ནས།  ། ཆོས་འདི་ཁྱོད་ཀྱིས་སྟོན་པ་ཡིན།  ། དེས་ན་(《¡¶ལུ》¡ནས་)ཚིག་དོན་མ་ཉམས་པར།  ། ང་ཡི་བསྟན་པ་ཟུང་ཤིག་ཅེས།  ། སྲས་ཀྱི་མཆོག་ལ་གཏད་མཛད་དེ།  ། ལྔ་བརྒྱ་ཐ་མའི་བསྟན་པ་ཡང་༑ ༑ སྡེ་སྣོད་འཛིན་པ་རྣམས་ལ་གཏད།  ། དེ་ཡི་བསྒྲུབ་པའི་བྱ་བ་ཀུན།  ། ལྷར་བཅས་འཇིག་རྟེན་གཙོ་བོ་དང་།  ། སྦྱིན་བདག་སྟོབས་ཅན་ཐམས་ཅད་ལ།  ། ནན་ཏན་གྱིས་ནི་ལེགས་གཏད་ནས།  ། མགོན་པོ་མྱ་ངན་འདའ་ཚུལ་བསྟན།  ། དེ་རྗེས་འཕགས་པའི་གང་ཟག་དང་།  ། སོ་སོ་སྐྱེ་བོ་མཁས་པ་དང་།  ། ཆོས་རྒྱལ་རྣམས་དང་སྦྱིན་བདག་ནི།  ། སྟོབས་ལྡན་དད་པ་ཅན་རྣམས་ཀྱིས།  ། བསྟན་པ་ཡུན་རིང་གུས་པས་བསྐྱངས།  ། དེང་སང་སྙིགས་མའི་དུས་འདི་ན།  ། ཐུབ་པའི་བསྟན་པ་ཕལ་ཆེར་ནུབ༑ ༑ ཆོས་མངོན་མཛོད་ལས་གསུངས་པ་ལྟར།  ། ངན་རྟོག་རྣམས་ཀྱིས་བསྟན་པ་དཀྲུགས།  ཁྱད་པར་དུ་ཡང་བྱང་ཕྱོགས་ཀྱི།  ཁ་བ་ཅན་གྱི་བསྟན་པ་འདི།  ། ངན་རྟོག་མུན་པས་རྣམ་པར་ཁྱབ།  ། དགེ་སྦྱོང་ཕལ་ཆེར་ཐོས་པ་ཉུང་།  ། ཐོས་པ་དེ་དག་བརྩོན་པ་ཉུང་།  ། སྡོམ་བརྩོན་ཕལ་ཆེར་བཀུར་བ་ཉུང་།  ། བཀུར་བ་དེ་དག་སྡོམ་བརྩོན་ཉུང་།  ། སྦྱིན་བདག་ཆོས་ལ་དད་པ་ཉུང་།  ། དད་པ་ཅན་གྱི་མཆོད་བྱ་དམན། །  མཆོད་པ་དེ་དག་ལོག་འཚོའི་རྒྱུ།  ། གལ་ཏེ་ལོག་འཚོ་མི་ཟ་བའི།  ། ཆོས་བྱེད་དེ་དག་དམན་དམན་འདྲ།  ། སངས་རྒྱས་བསྟན་ལ་དད་ན་ཡང་།  ། སྡེ་སྣོད་གསུམ་དང་རྒྱུད་སྡེ་བཞི།  ། སངས་རྒྱས་གསུང་རབ་ངོ་མཚར་ཅན།  ། དེ་དག་བཞི་མདོའི་རྩྭ་བཞིན་དོར།  ། བླུན་པོ་རྣམས་ཀྱི་བརྫུན་ཚིག་ལ།  ། ཐུབ་པའི་བཀའ་བས་གུས་པར་འཛིན༑ ༑ བདག་ཉིད་ཆེན་པོ་ཀླུ་སྒྲུབ་དང་། ། ཐོགས་མེད་དང་ནི་དབྱིག་གི་གཉེན༑ ༑ ཕྱོགས་ཀྱི་གླང་པོ་ཆོས་གྲགས་སོགས།  ། མཁས་པ་རྣམས་ཀྱི་གསུང་རབ་དང་༑ ༑ རྣལ་འབྱོར་དབང་ཕྱུག་བིརྺ་པ།  ། འཕགས་པ་ལྷ་སོགས་གྲུབ་ཐོབ་ཀྱི།  ། གསུང་རབ་ཡིན་པར་ངེས་པ་རྣམས།  ། དུག་བཞིན་འབད་པས་སྤངས་ནས་ནི།  ། སྐྱེས་བུ་རྫུན་མས་སྦྱར་བ་ཡི།  ། ལོག་རྟོག་རྣམས་ལ་ཆེར་འབད་ནས།  ། གྲུབ་ཐོབ་རྣམས་ཀྱི་གསུང་ཡིན་ཞེས།  ། བླུན་པོ་རྣམས་ལ་རྒྱས་པར་བྱེད།  ། འཇིག་རྟེན་ཤེས་རབ་ལྡན་པ་དཀོན།  ། བསོད་ནམས་ལྡན་པ་ཤིན་ཏུ་ཉུང་།  ། དེས་ན་དམ་ཆོས་རིན་པོ་ཆེ།  ཁྱེད་ཀྱི་གསུང་རབ་འཛིན་པ་དཀོན།  ། དེ་ལྟར་ཤེས་ནས་ཤཱཀྱ་ཡི།  ། བསྟན་པ་ནུབ་པར་དོགས་པ་དང་།  ། བདག་ཉིད་ལེགས་པར་སྦྱང་ཕྱིར་དང་།  ། གཞན་ལ་ཕན་པར་བསམས་ནས་ནི།  ། ལུང་དང་རིགས་པ་ཕལ་ཆེར་སྦྱངས།  ། དེ་ཡི་སྟོབས་ཀྱིས་ཆོས་ཀྱི་གནད།  ། འཁྲུལ་པ་དང་ནི་མ་འཁྲུལ་བའི།  ། རྣམ་གཞག་ཅུང་ཟད་བདག་གིས་གོ། འདི་ལ་རྒྱལ་དང་རྒྱལ་བའི་སྲས།  ། མཁས་པ་སྡེ་སྣོད་འཛིན་པ་དང་༑ ༑ གྲུབ་པ་བརྙེས་པའི་སྐྱེས་བུ་མཆོག། མངོན་སུམ་གཟིགས་པའི་སྤྱན་ལྡན་པ༑ ༑ དེ་དག་ཀུན་ནི་དཔང་པོ་ལགས།  ། དེས་ན་བདག་གི་འཐད་མི་འཐད།  ། རེ་ཞིག་གསན་པར་མཛད་དུ་གསོལ།  ཁྱེད་ཀྱི་གསུང་ལས་འདི་སྐད་འབྱུང་།  ། དགེ་སློང་དག་གམ་མཁས་རྣམས་ཀྱིས།  ། བསྲེགས་བཅད་བདར་བའི་གསེར་བཞིན་དུ༑ ༑ ཡོངས་སུ་བརྟགས་ལ་ང་ཡི་བཀའ།  ། བླང་བར་བྱ་ཡི་གུས་ཕྱིར་མིན།  ། ཞེས་གསུངས་གཞན་ཡང་མདོ་སྡེ་ལས།  ། བསྟོད་འོས་སྨད་པར་མི་བྱ་ཞིང་།  ། སྨད་འོས་བསྟོད་པར་མི་བྱ་ཞེས།  ། གསུངས་པ་དེ་ཡང་ཡིད་ལ་བཞག། སློབ་དཔཽན་རིན་ཆེན་འབྱུང་གནས་ཀྱིས།  ། དད་པ་མེད་པ་གཙོ་བོའི་སྒྲ།  ། ལྷག་དད་ཤིན་ཏུ་གོལ་བའི་གནས། ། གང་ཕྱིར་ཀུན་མཁྱེན་ཚད་མས་གྲུབ།  ། གུས་པས་ཀུན་མཁྱེན་འགྱུར་བ་མིན།  ། ཞེས་གསུངས་དེ་ཡང་བདེན་པར་རྟོགས།  ། དེ་བཞིན་སྡེ་སྣོད་ཐམས་ཅད་དང་།  ། བསྟན་བཅོས་ཆེན་པོ་ཐམས་ཅད་ལས།  ། འཁྲུལ་པ་ཐམས་ཅད་འབད་པས་བཀག། མ་འཁྲུལ་བ་རྣམས་སྒྲུབ་པར་མཐོང་།  ། དམ་པའི་རྣམ་ཐར་བསྐྱང་འདོད་ནས།  ། བདག་ཀྱང་དེ་ཡི་རྗེས་འབྲངས་ཏེ།  ། ཆོས་ཀྱི་རྣམ་དབྱེ་ཅུང་ཟད་བྱས།  ། དེ་ལ་བློ་གྲོས་ལྡན་པ་ཡི།  ། སྡེ་སྣོད་འཛིན་པ་ཕལ་ཆེར་དགའ། །  ཐོས་མེད་བློ་གྲོས་བྲལ་བ་ཡི།  ། ཆགས་སྡང་ཅན་རྣམས་ཕལ་ཆེར་སྨོད།  ། བདག་གི་ལྷག་པའི་བསམ་པ་ལ།  ། སངས་རྒྱས་ཐམས་ཅད་གཟིགས་སུ་གསོལ།  ། གལ་ཏེ་ལོག་པར་སྨྲ་ན་ནི།  ཁྱེད་རྣམས་ཀྱིས་ཀྱང་བདག་ལ་ཁྲེལ།  ། འོན་ཏེ་བདེན་པར་སྨྲ་ན་ནི། ཁྱེད་ཀྱི་བདག་ལ་དགྱེས་པར་མཛོད།  ། སྒྲ་ཚད་སྡེབ་སྦྱོར་སྙན་ངག་དང་༑ ༑ ཚིག་རྒྱན་མིང་གི་ངེས་བརྗོད་སོགས།  ། ཤིན་ཏུ་མཁས་པ་རྣམས་ལ་གྲགས༑ ༑ སྡེ་སྣོད་གསུམ་པོ་དེ་སྦྱངས་པའི།  ། སྡེ་སྣོད་འཛིན་པ་རྣམས་ཀྱིས་མཁྱེན། །  རྒྱུད་སྡེ་བཞི་པོ་དེ་ཤེས་(《¡¶ལུ》¡སྦྱངས་)པའི།  ། རྒྱུད་སྡེ་འཛིན་རྣམས་མཁྱེན་པར་གསལ༑ ༑ དེ་དག་མིན་པའི་ཆོས་གཞན་ནི།  ། ཤཱཀྱའི་རྒྱལ་པོས་གསུངས་པ་མེད། །  དེ་དག་རྣམས་ཀྱི་མན་ངག་ནི།  ། རང་རང་གཞུང་དང་མཐུན་ན་ཡིན།  ། མི་མཐུན་པ་དེ་ཟབ་ན་ཡང་།  ། སངས་རྒྱས་གསུང་དང་མ་འབྲེལ་ཕྱིར།  ། མུ་སྟེགས་བྱེད་ཀྱི་(《¡¶ལུ》¡རྣམས་)ཟབ་པར་འགྱུར།  ། རྣམ་དབྱེ་འདི་ལྟར་འཐད་མི་འཐད།  ། སངས་རྒྱས་རྣམས་ཀྱིས་ལེགས་པར་དགོངས།  ། སྒྲ་ལ་ཡི་གེ་མིང་དང་ཚིག། ངག་དང་རབ་ཏུ་བྱེད་པ་སོགས།  ། ཆོས་ཀྱི་ཕུང་པོའི་བར་དུ་ཡང་།  ། ཚིག་བཟང་བ་དང་དོན་བརླིངས་པ།  ། བདེན་པ་དང་ནི་སྙན་པ་སོགས།  ། ཡོན་ཏན་ཀུན་ལྡན་ཐུབ་པའི་གསུང་༑ ༑ ཡི་གེ་ལ་ནི་རིང་ཐུང་དང་།  ། ཤིན་ཏུ་རིང་དང་མཐུག་རྐྱང་དང་།  ། དྲག་ཞན་དང་ནི་ལྕི་ཡང་དང་།  ། ཨུ་ཏད་ཨ་ནུཏྟ་ར་སོགས།  ། བོད་ལ་གྲགས་པ་མེད་སྟོབས་ཀྱིས།  ། ཕལ་ཆེར་དག་པ་ཤིན་ཏུ་ཉུང་།  ། དེ་ལ་བདག་གིས་རིང་ཐུང་སོགས༑ ༑ རྣམ་དབྱེ་སྒྲ་དང་མཐུན་པར་བགྱིས།  ། དེ་ལ་སྒྲ་སྦྱོར་མི་ཤེས་པས། །  ཕལ་ཆེར་བདག་ལ་འགལ་བར་འཛིན།  ། སྡེབ་སྦྱོར་ལ་ནི་ལྕི་ཡང་དང་།  ། ངལ་སོའི་གནས་སོགས་གཞུང་ལུགས་དང་།  ། ལེགས་པར་བསྟུན་ནས་བཀོད་པ་ལ། །  སྡེབ་སྦྱོར་མེད་རྣམས་ཐེ་ཚོམ་ཟ།  ། ཚིག་གི་རྒྱན་དང་མངོན་བརྗོད་སོགས། །  མཁས་པའི་གཞུང་དང་མཐུན་པར་བྱས།  ། དེ་ལ་བླུན་པོ་རྒྱབ་ཀྱིས་ཕྱོགས།  ། ཚད་མའི་མཚན་ཉིད་དབྱེ་བསྡུ་དང་།  ། མངོན་སུམ་རྗེས་སུ་དཔག་པ་ལ།  ། སྣང་བ་དང་ནི་སེལ་བ་དང་།  ། འབྲེལ་བ་དང་ནི་འབྲེལ་མེད་སོགས།  ། སྒྲ་དང་རྟོག་པ་འཇུག་ཚུལ་ལ།  ། ལུང་དང་རིགས་པ་མི་འགལ་ཞིང་།  ། ཆོས་ཀྱི་གྲགས་པའི་སྡེ་བདུན་ལྟར༑ ༑ བདག་གིས་ལེགས་པར་བརྗོད་པ་ལ།  ། ཚད་མ་ལྟར་སྣང་སྨྲ་རྣམས་རྒོལ།  ཁྱོད་ཀྱི་འདུལ་བའི་སྡེ་སྣོད་ལ།  ། སྡུད་མཛད་ཕྱི་མས་སྡེ་པ་བཞི།  ། སྐད་རིགས་རྣམ་པ་བཞི་དག་གིས།  ། འདུལ་བ་ལུང་རྣམས་སྡེ་བཞིར་བསྡུས།  ། དེ་ལ་སྡེ་པ་བཅོ་བརྒྱད་ཀྱིས།  ། གནང་བཀག་མི་འདྲ་སྣ་ཚོགས་གསུངས།  ། དང་པོར་ལེན་པའི་ཆོ་ག་དང་།  ། བར་དུ་བསྲུང་བའི་གནང་བཀག་དང་།  ། ཐ་མར་སྡོམ་པ་གཏོང་ཚུལ་དང་༑ ༑ བྱིན་རླབས་དང་ནི་ཕྱིར་བཅོས་པའི།  ། ཆོ་གའི་བྱེ་བྲག་ཐམས་ཅད་ལ།  ། སྡེ་པ་བཞི་པོ་མི་འདྲ་བའི།  ། རྣམ་པར་དབྱེ་བ་དུ་མ་མཐོང་།  ། ཕ་རོལ་ཕྱིན་དང་གསང་སྔགས་ཀྱི།  ། ཐེག་པའི་རིམ་པའི་དབྱེ་བ་ཡིས།  ། སེམས་ཅན་རྗེས་སུ་གཟུང་བའི་ཕྱིར།  ། གནང་བཀག་དབྱེ་བ་དུ་མ་སྣང་།  ། དེ་དག་བདག་གིས་ལུང་བཞིན་བཤད༑ ༑ དེ་ལ་ལུང་དང་འགལ་བ་ཡི།  ། ཡེ་བཀག་ཡེ་གནང་ཞེས་བྱ་བ།  ། འདོད་པ་དེ་དག་བདག་ལ་གཤེ། དོན་དམ་ཞེས་བྱའི་བྱང་ཆུབ་སེམས།  ། ཆོས་ཉིད་ཀྱིས་ནི་ཐོབ་ཅེས་གསུངས།  ། ཆོ་ག་གཞུང་ལས་བཤད་པ་མེད།  ། དེ་སྐད་བདག་གིས་བཤད་པ་ལ།  ། ཆགས་སྡང་ཡིན་ཞེས་འགའ་ཞིག་སྨྲ།  ། ཀུན་རྫོབ་སེམས་བསྐྱེད་ཆོ་ག་ལས།  ། སྐྱེ་ཕྱིར་བརྡ་ལས་འབྱུང་བར་གསུངས།  ། དེ་ལ་ཉན་ཐོས་ཐེག་ཆེན་གཉིས༑ ༑ ཉན་ཐོས་རྩ་བའི་སྡེ་བཞི་ལ།  ། སེམས་བསྐྱེད་ཆོ་ག་ཐ་དད་ཡོད།  ། ཐེག་ཆེན་པ་ལའང་སེམས་ཙམ་དང་།  ། དབུ་མའི་སེམས་བསྐྱེད་རྣམ་གཉིས་སྣང་། །  བདག་གིས་དེ་དག་ཕྱེ་སྟེ་བཤད།  ། དེ་ལ་སྡེ་སྣོད་མི་ཤེས་པའི།  ། སྐྱེ་བོ་ཕལ་ཆེར་བདག་ལ་རྒོལ།  ། དེ་ཡི་བསླབ་པར་བྱ་བའི་ཆོས།  ། བདག་གཞན་བརྗེ་བའི་བྱང་ཆུབ་སེམས།  ། ལུང་དང་རིགས་པས་བསྒྲུབས་པ་ལ།  ། འཇིག་རྟེན་པ་དག་བཞད་གད་བྱེད། ། དེ་ཡི་བསླབ་བྱའི་ཆོས་གཞན་ཡང་།  ། སངས་རྒྱས་གསུང་བཞིན་བདག་གིས་བསྒྲུབས།  ། འདི་ལའང་བདེན་པར་འཛིན་པ་དཀའ།  ། དེང་སང་སྔགས་ལ་མོས་པ་མང་།  ། གསང་སྔགས་སློབ་པ་ཤིན་ཏུ་ཉུང་།  ། བློ་གསལ་རྣམས་ཀྱིས་འབད་ན་ཡང་།  ། རྒྱུད་སྡེའི་དགོངས་པ་ཤེས་དཀའ་ན།  ། བླུན་པོ་མ་བསླབས་པ་རྣམས་ཀྱིས།  ། རྒྱུད་སྡེའི་དགོངས་པ་ག་ལ་ཤེས།  ། དང་པོ་མཁས་པ་མི་བསྟེན་པར༑ ༑ ཕྱི་ནས་སློབ་མ་སྡུད་པ་མཐོང་།  ། དེ་ཡི་སྟོབས་ཀྱིས་གསང་སྔགས་ལ། །  ནོར་བའི་རྣམ་གཞག་དུ་མ་མཐོང་།  ། བདག་གིས་བཤད་པ་བདེན་མི་བདེན། །  རྒྱལ་བ་སྲས་བཅས་གསན་དུ་གསོལ།  ། གལ་ཏེ་གསང་སྔགས་མི་བསྒོམ་ན། །  དབང་བསྐུར་མེད་ཀྱང་འགལ་བ་མེད།  ། གསང་སྔགས་བསྒོམ་ལ་མོས་གྱུར་ན། །  ཅི་ནས་དབང་བསྐུར་དགོས་པར་གསུངས།  ། ཕྱག་རྒྱ་ཆེན་པོ་ཐིག་ལེ་ལས། །  དབང་མེད་ན་ནི་དངོས་གྲུབ་མེད།  ། བྱེ་མ་བཙིར་ཡང་མར་མེད་བཞིན།  ། གང་ཞིག་རྒྱུད་ལུང་ང་རྒྱལ་གྱིས།  ། དབང་བསྐུར་མེད་པར་འཆད་བྱེད་པ།  ། སློབ་དཔོན་སློབ་མ་ཤི་མ་ཐག། དངོས་གྲུབ་ཐོབ་ཀྱང་དམྱལ་བར་སྐྱེ།  ། དེ་བས་འབད་པ་ཐམས་ཅད་ཀྱིས།  ། བླ་མ་ལས་(《¡¶ལུ》¡ལ་)ནི་དབང་ནོད་ཞུ།  ། ཞེས་གསུངས་རྡོ་རྗེ་ཕྲེང་བ་ལས།  ། དབང་བསྐུར་མེད་པར་རྒྱུད་འཆད་པ།  ། དེ་དོན་ལེགས་པར་ཤེས་ན་ཡང་།  ། སློབ་དཔོན་སློབ་མ་མཚུངས་པར་ནི།  ། ཤི་ནས་ངུ་འབོད་ཆེན་པོར་ལྟུང་༑ ༑ ཞེས་གསུངས་དམ་པ་དང་པོ་ལས།  ། དབང་བསྐུར་མེད་པར་རྒྱུད་འཆད་དང་༑ ༑ སྔགས་ཀྱི་དེ་ཉིད་སྒོམ་བྱེད་པ།  ། དེ་དོན་ལེགས་པར་ཤེས་ན་ཡང་། །  དམྱལ་བར་འགྱུར་གྱིས་གྲོལ་བ་མིན།  ། ཞེས་གསུངས་དེ་བཞིན་རྒྱུད་གཞན་དང་། །  བསྟན་བཅོས་ཆེན་པོ་ཐམས་ཅད་ལས།  ། དབང་བསྐུར་ཐོབ་ཅིང་དམ་ཚིག་ལྡན། །  དེ་ཡིས་གསང་སྔགས་བསྒོམ་པར་གསུངས།  ། དེ་སྐད་ཁྱེད་ཀྱིས་གསུངས་པ་ཡི། །  དགོངས་པ་བདག་གིས་བཤད་པ་ལ།  ། རྒྱུད་སྡེ་མི་ཤེས་པ་རྣམས་རྒོལ།  ། ཅུང་ཟད་ཤེས་ཀྱང་མ་གོ་བའི།  ། བླུན་པོ་རྣམས་ཀྱང་བདག་ལ་གཤེ། ∶¡Ãདེ་ཡང་(《¡¶ཞ》¡ 《¡¶ལུ》¡དེང་སང)བློ་ལྡན་ལེགས་བསླབས་པ།  ། མཚན་ཉིད་ལྡན་པའི་སློབ་དཔོན་ནི། །  དབང་བསྐུར་མཛད་པ་ཉུང་བར་སྣང་།  ། བླུན་པོ་ཆོ་ག་མི་ཤེས་པ།  ། དེ་དག་རྨོངས་པའི་ཚོགས་བསྡུས་ནས།  ། སློབ་མ་བརྒྱ་སྟོང་དུ་མ་ལ།  ། སྦྱོར་དངོས་རྗེས་ཀྱི་ཆོ་ག་ཀུན༑ ༑ ཉམས་པའི་དབང་བསྐུར་བྱེད་པ་ཐོས་(《¡¶ལུ》¡མཐོང་)།  ། དེ་ཡི་སྔགས་དང་ཏིང་འཛིན་དང་།  ། ཆོ་གའི་ཁྱད་པར་ཐམས་ཅད་ལ།  ཁྱོད་ཀྱི་གསུང་དང་མཐུན་པ་མེད༑ ༑ དེ་ལ་དངོས་གྲུབ་ཇི་ལྟར་མཆི།  ཁྱེད་ཀྱིས་གསང་བ་སྤྱི་རྒྱུད་ལས།  ཁྱད་པར་ཅན་གྱི་ལས་རྣམས་ལ།  ། ལྷ་དུས་བྱ་བ་དུས་བཞིན་སྤྱད།  ། གཞན་དུ་ཆོ་ག་ཉམས་པའི་ཕྱིར།  ། གྲུབ་(《¡¶ལུ》¡འགྲུབ་)པ་ནམ་ཡང་ཡོད་མ་ཡིན།  ། དེ་ལ་སོགས་པའི་གསུང་གིས་ནི།  །